**Stredná priemyselná škola strojnícka**

**Fajnorovo nábrežie 5, 814 75 Bratislava**

Kritériá pre prijatie uchádzačov o štúdium v školskom roku 2020/2021

1. Prijímacie konanie sa uskutočňuje v zmysle zákona NR SR č. 245/2008 Z. z. o výchove a vzdelávaní ( školský zákon ) a o zmene a doplnení niektorých zákonov v znení neskorších predpisov.
2. Termín prijímania prihlášok na štúdium - do **30. apríla 2020**.

Na prihláške na štúdium musí byť uvedený **termín prijímacej skúšky.**

1. Po prijatí prihlášky bude záujemca pozvaný na bezplatný prípravný kurz k prijímacím pohovorom.
2. Pre školský rok 2020/2021 sa prijímajú žiaci do študijných odborov:

**2831 M - strojárstvo**

**2387 M - mechatronika**

**3918 M - technické lýceum**

1. V školskom roku 2020/2021 prijmeme do troch tried prvého ročníka 80 žiakov 9. ročníka ZŠ a  osemročných gymnázií ( 4. alebo 5. ročník ).
2. Termíny konania prijímacích skúšok do 1. ročníka ( 1. kolo ):
   * + - prvý termín - **11. mája 2020**
       - druhý termín - **14. mája 2020**
3. Ak sa uchádzač nemôže zo závažných dôvodov zúčastniť prijímacej skúšky, riaditeľ SPŠ strojníckej určí náhradný termín. Uchádzač, alebo jeho zákonný zástupca, musí dôvod neúčasti oznámiť najneskôr v deň konania prijímacej skúšky.
4. Každá prihláška na strednú školu musí byť potvrdená lekárom ( obvodným pedia-trom) a uchádzač so zdravotným znevýhodnením priloží k prihláške posudok odborného lekára.
5. Prijímacie skúšky sa budú konať písomnou formou zo slovenského jazyka a literatúry a matematiky. Svojím obsahom budú zodpovedať učebným osnovám základnej školy.

Čas trvania písomných skúšok:

* **slovenský jazyk a literatúra - 45 minút**
* **matematika - 45 minút**

1. **Bodové hodnotenie uchádzačov pri prijímacom konaní:**

Uchádzači môžu získať body :

* **Za úspešné vykonanie prijímacích skúšok** z predmetov slovenský jazyk a literatúra a matematika - **spolu maximálne 50 bodov**.

Za každý predmet písomnej skúšky môže uchádzač získať maximálne 25 bodov. Uchádzač vykonal skúšku úspešne za daný predmet, ak dosiahol najmenej 8 bodov.

* Za priemerný prospech na základnej škole môže uchádzač získať **maximálne 20 bodov**.
* Za percentuálne ohodnotenie celoslovenského testovania žiakov 9. ročníka ZŠ **MONITOR zo SJL a MAT** môže uchádzač získať maximálne 15 bodov za každý predmet - **spolu 30 bodov**. Uchádzači z osemročných gymnázií môžu získať týchto 30 bodov za známky z predmetov SJL a MAT.
* Za výsledky **v súťažiach a olympiádach** súvisiacich so zvoleným odborom štúdia môže uchádzač získať **maximálne 10 bonusových bodov**.
* Ak si uchádzač podá obidve prihlášky na našu školu na rôzne odbory, môže získať **10 bonusových bodov**. Výber zvoleného študijného odboru potom prekonzultuje zákonný zástupca žiaka so zástupkyňou riaditeľa školy.
* Za úspešné absolvovanie technickej prípravy na našej škole získa **maximálne 10 bonusových bodov**, podľa typu prípravy: účasť na hodinách technickej prípravy, v súťažiach DOD, resp. v letnom tábore AJA.
* Za každý stupeň zníženia známky zo správania v 6. až  9. ročníku sa ***odráta uchádzačovi 10 bodov.***

1. **Podmienky pre prijatie:**

* O prijatí uchádzača na štúdium rozhoduje riaditeľ SPŠ strojníckej na základe výsledkov prijímacieho konania na návrh prijímacej komisie, ktorú zriaďuje ako svoj poradný orgán.
* Bez prijímacej skúšky budú prijatí uchádzači, ktorí v celoslovenskom testovaní žiakov deviateho ročníka základnej školy dosiahli v každom predmete samostatne úspešnosť najmenej 90%.
* Uchádzači sa zoradia do poradia od najvyššieho súčtu bodov po najnižší súčet bodov. Zo vzniknutého poradia uchádzačov bude prijatý príslušný počet uchádzačov podľa plánovaného počtu prijatých žiakov v jednotlivých odboroch.
* Pokiaľ by viac žiakov dosiahlo rovnosť bodov, rozhodne riaditeľ školy podľa nasledovných kritérií v uvedenom poradí: zníženie pracovnej schopnosti, priemer z matematiky, fyziky, priemer prospechu ( 8. a 9. roč., resp. tercie, kvarty ).
* V prípade neodovzdania zápisného lístka, resp. zrušenia zápisu prijatým uchádzačom, bude na uvoľnené miesto prijatý uchádzač, ktorý bol pôvodne neprijatý pre nedostatok miesta. Výber takéhoto uchádzača sa uskutoční na základe zoradenia podľa počtu dosiahnutých bodov.
* Ak sa nenaplní plánovaný počet žiakov do prvého ročníka, riaditeľ školy po prerokovaní v pedagogickej rade rozhodne o tom, či bude na škole prijímacie konanie v druhom kole - **18. júna 2019.**
* Proti rozhodnutiu riaditeľa strednej školy o neprijatí sa môže uchádzač, alebo jeho zákonný zástupca, odvolať v lehote do piatich pracovných dní odo dňa doručenia rozhodnutia.

1. **Zverejnenie výsledkov prijímacieho konania:**

Výsledky prijímacieho konania budú zverejnené na bráne budovy školy a na internetovej adrese [**www.fajnorka.sk**](http://www.fajnorka.sk), pričom údaje na internete majú len informatívny charakter.

**Rozhodnutie o prijatí - neprijatí bude uchádzačom zaslané poštou.**

1. **Zápis na štúdium:**

Podmienky a termín zápisu na štúdium budú zverejnené spolu s výsledkami prijímacieho konania a súčasne budú uvedené v oznámení o výsledku prijímacieho konania.

Podmienky prijatia boli prerokované na pedagogickej rade SPŠ strojníckej dňa 14.01.2020 a schválené riaditeľom školy.

Bratislava 15.01.2020 Ing. Felix Dömény

riaditeľ školy